**Regret...**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Regret acum, că iată, trece vara,

Și vine iară toamna mohorâtă –

Ne vom plimba tristețea seara

Prin parcul plin de frunza doborâtă

De bruma toamnei nemiloasă,

Ce verdele-l va preschimba în pal –

Mai bine-am sta iubito-n casă,

Și ne-am lăsa purtați de al iubirii val.

Regret c-a mai trecut o vară,

Cu soare arzător, canicular -

Răceala toamnei o să doară

Iar soarele va fi crepuscular.

Regret minunile florale ofilite,

Chiar dacă au fructificat –

Recoltele chiar fiind neprețuite,

Nu-nlocuiesc ce-a fost sacrificat.

Iubita mea cu tine azi regretul,

Trecutei veri se schimbă-n bucurie,

Căci împreună-am întregit buchetul

De ani frumoși, și alți-or să mai vie.

Vom depăna-mpreună amintiri,

Când ploaia rece va turna afară,

Regretul verii ne va fi-n simțiri,

Dar împreună fiind n-o să mai doară.